মার্কিন জাহাজে পাল্টা হামলা! হুথিদের দাবি নাকচ করল ট্রাম্প সরকার

ওয়েব ডেস্ক: ইয়েমেনে (Yemen) মার্কিন হামলার (US Attack) জবাবে পাল্টা হামলা চালাল ইরান-সমর্থিত সশস্ত্র গোষ্ঠী – হুথি (Houthi)। গোষ্ঠীর দাবি, লোহিত সাগরে (Red Sea) মার্কিন যুদ্ধজাহাজ ইউএসএস হ্যারি এস ট্রুম্যান-এ ক্ষেপণাস্ত্র এবং ড্রোন হামলা চালানো হয়েছে। তবে মার্কিন প্রতিরক্ষা দফতর জামলার কথা অস্বীকার করেছে। যদিও হুথিদের তরফে হুঁশিয়ারি এসেছিল আগেই। হুথি নেতা আব্দুল মালিক আল-হুথি রবিবার এক বিবৃতিতে হুঁশিয়ারি দেন, ‘‘আমেরিকা যদি আমাদের মাটিতে হামলা চালায়, তাহলে লোহিত সাগরে তাদের বাণিজ্যিক জাহাজও আমাদের টার্গেট হবে। ”

এদিকে ইয়েমেনে মার্কিন হামলায় নিহতের সংখ্যা বেড়ে ৫৩ জনে পৌঁছেছে। নিহতদের মধ্যে পাঁচজন শিশু রয়েছে বলে জানিয়েছে হুথিদের নিয়ন্ত্রিত স্বাস্থ্য মন্ত্রক। সম্প্রতি আন্তর্জাতিক সংবাদমাধ্যমে প্রকাশিত একটি প্রতিবেদনে বলা হয়েছে, আমেরিকা এখনই হামলা বন্ধের কোনও পরিকল্পনা করছে না, কয়েক সপ্তাহ ধরে এই অভিযান চলতে পারে।

আরও পড়ুন: পুতিন ও জেলেনস্কিকে ‘ভাই’ বলে শান্তির বার্তা দিলেন মোদি

অন্যদিকে আবার হুথিদের পাল্টা হামলার দাবি নাকচ করে মার্কিন প্রশাসনের এক কর্মকর্তা জানিয়েছেন, রবিবার হুথিদের পাঠানো ১১টি ড্রোন মাঝ আকাশেই ধ্বংস করা হয়েছে। সেগুই ট্রুম্যান জাহাজের কাছে পৌঁছতে পারেনি বলে দাবি আমেরিকার। মার্কিন কর্মকর্তার মতে, হুথিদের সাম্প্রতিক হামলা এখনও পর্যন্ত আমেরিকার জন্য বড় কোনও উদ্বেগ সৃষ্টি করেনি।

এদিকে আবার ইয়েমেনে মার্কিন অভিযানের বিরুদ্ধে কূটনৈতিক হস্তক্ষেপের চেষ্টা চালাচ্ছে রাশিয়াও। রাশিয়ার বিদেশমন্ত্রী সার্জেই লাভরোভ মার্কিন বিদেশমন্ত্রী মার্কো রুবিয়ো-কে ফোন করে সামরিক অভিযান বন্ধের আহ্বান জানান। লাভরোভ জানিয়েছেন, রুশ প্রেসিডেন্ট ভ্লাদিমির পুতিন আলোচনার মাধ্যমে এই সমস্যার সমাধানের পক্ষে। যদিও রাশিয়ার এই পরামর্শের প্রেক্ষিতে আমেরিকা এখনও কোনও মন্তব্য করেনি বলেই জানা গিয়েছে।